Assimilaziun rumantscha

Da Karin Kohler-Pattis

Emprender rumantsch: Dunna Annette Ruf Schaufelbühl frequenta actualmain in curs da rumantsch a Cuira. Per tge raschun emprenda ella rumantsch? 
Dunna Annette Ruf Schaufelbühl è naschida l’onn 1967 en Germania. Ella è architecta, mamma da 3 uffants e dapi 6 onns domiciliada a Cuira.
Actualmain frequenta ella tar la Lia rumantscha in curs da rumantsch. Nus avain vulì savair dad ella tge motivs ch’han intimà ella d’emprender ina lingua minoritara, nossa lingua.

Pertge emprendais Vus rumantsch?
Jau hai emprendì latin e m’hai er uschiglio adina interessada per linguas. Uss hai dà ina buna chaschun per emprender rumantsch: Jau hai trais mattas da 6, 3 1/2 e 1 1/2 onns. La veglia va en la scolina rumantscha a Cuira. Jau la vi sustegnair ed encleger las chanzuns ed ils versets ch’ella emprenda.

Tge finamira avais Vus?
Jau vuless en mintga cas accumpagnar mes uffants ed als encleger. Jau avess er plaschair, sch’jau pudess cun il temp leger lirica sinoptica, q.v.d. ils texts rumantschs cun daspera la translaziun tudestga. En mintga cas ma plascha il curs tar dunna Esther Krättli fitg bain. Ella mussa a nus er las punts tar autras linguas e quai ma fascinescha.

Nua vesais Vus las difficultads?
Ina difficultad èn segiramain las differenzas idiomaticas. L’autra è er la mentalitad rumantscha ch’i vegn midà automaticamain lingua, sche insatgi che na l’enclegia betg è da la partida. Igl è er pli grev da tegnair tras, sch’ins sa exact ch’il visavi sa atgnamain perfetg tudestg ed ins sto surventscher las retegnientschas ch’ins ha per tuttina discurrer rumantsch.

Tge plascha a Vus en spezial?
Jau chat fitg bel d’emprender - en in temp nua che mo il profit dominescha - insatge senza stuair pensar, sch’i renda u betg. Per mai èsi en mintga cas in enritgiment.

*Sper differents curs da la saira vegnan offrids en las regiuns mintgamai er curs intensivs da stad. Qua allegain nus las datas e las adressas da contact. Per ulteriurs scleriments stat la Lia rumantscha (tel. 081/258 32 22) gugent a disposiziun. Unter den Kontaktadressen (Kasten) erfahren Sie mehr über die Sommer-Intensivkurse, um Rätoromanisch zu lernen.

Pledari
frequentar=absolvieren
per tge raschun=aus welchem Grund
intimar=ermutigen
uss=jetzt
jau la vi=ich will sie
daspera=daneben
fitg=sehr
surventscher=überwinden
retegnientschas=Hemmungen
tuttina=trotzdem
jau chat=ich finde
allegar=erwähnen/ anführen

Data, Lieu, Idiom, Adressa da contact
26–30/07/1999 e 30–08/03/09/1999, Scuol, Vallader, Jon Domenic Parolini tel. 081/860 05 35
04–08/10/1999, Sta. Maria, Vallader, Jon Domenic Parolini tel. 081/860 05 35
12–16/07/1999, 19–23/07/1999, Savognin, Surmiran, Savognin Tourismus tel. 081/659 16 16 
11–24/07/1999 Laax, Sursilvan, Francestg Friberg tel. 081/941 24 19 
12–16/07/1999 e 19–23/07/1999, Samedan, Puter, Romedi Arquint tel. 081/854 17 22 
19–23/07/1999, Andeer, Sutsilvan, Bartolome Tscharner tel. 081/630 70 50